LA MIKRA PUNTO 

(Fablo) 


O lim esis mikra punto tote ronda, inteligenta e tre 
simpatiinda. Lu konsideresis tre poke da sua amiki 
e societani en la klubo di la vilajo ube lu habitis. Li 
preske nultempe parolis a lu o pri lu; ofte li mem ne 
aperceptis lu, pro lua mikreso, e reputis lu kom tote 
nekonsiderinda, tenante lu kelke izolita. 

Uladie lu promenadis tra la blanka stradeti dil kayera 
vilajo, admirante la beleso di la naturo, la kolori di la flori e 
la gracio di la papilioni, qui flugetis hike ed ibe, ed 
askoltante ravisata la melodioza gorgeo dil uceli. Lu 
kustumis absorbar to omna e pose expresar lo en anmoza 
poemi. 

Tadie lu revante respiradis la fresh aero di la printempo, e 
sensucie promenante saltetis ludeme de un lineo ad altra di 
la kayero, dum kantetar la kansono Punto e nov alineo, 
kompozita da lu ipsa. 

Dum la promenado, lu renkontris la komo, qua tadie esis 
aparte venenoza e malhumoroza. La komo volis varsar sua 
tota desaprecio a la punto, e komencis kritiketar lu negative, 
por pose ridindigar e mokar lu, konkluzante ke la punto 
esas tote ne importanta e neglijinda kozeto. 


Ica kompreneble sentis su ofensata, e replikis ke, tote 
kontree, lu esas ya importanta inter la habitanti di la vilajo 
ed inter la membri di Puntizado (tale nomesis la klubo a qua 
lu apartenis). Lu remarkigis ke, ante omno, la klubo prenis 
la nomo de lu ipsa e, duesme, lu esas plu importanta kam la 
komo, pro ke lu servas por klozar la diskursi ed igar li 
kompleta. Ofte ne esas bezono adjuntar ulo pos lua veno e, 
mem kande esas bezono, la litero qua venas quik pos lu 
staceskas pro respekto, dum ke la cetera literi restas sidanta. 

La komo tre despiteskis pro ca vorti e, sentante su 
humiligita, kuris plendar pri to che la kuzeti di la punto, la 
tri punteti. L'envidioza kuzi, audinte lo eventinta, reaktis 
per irar ipse che la punto, por diskutar pri Lafero. 

"Tu kredas esar utila, ma ni esas certe plu importanta kam 
tu" klamis la punteti. "Ni esas tri, unionite e sempre kune, 
dum ke tu esas sola e mikra, ed on preske ne vidas tu." 

La punto, qua esis tre sentema, ankorfoye vundita, reaktis: 
"Yes, vi esas tri ma, mem unionita, vi ne sucesas 
kompletigar irgo: vi klozas ya nulo irgatempe, e lasas 
sempre omno suspendita. Via interveno utilesas finar nula 
laboro." 

Anke la punteti, demolisita da la konvinkiv argumenti, 
mustis forirar kun granda despito. 

Lore li kuris a la klubo, ube esis la komo, por plendar pri 
la humiligo subisita, e por babilachar kontre la punto. En ta 


klubo, qua divenis la babileyo di la despitozi, li komencis 
elaborar projeto por ankorfoye atakar la punto. Li decidis ke 
li mustos unionar su, la punteti kun la komo, por probar 
vinkar lu. Pro to, un de la punteti acensis super la komo por 
formacar korpo plu alta, ed anke la du cetera punteti agis lo 
sama, t. e. la duesma punteto acensis super la triesma, por 
esar plu impozanta. Talmaniere li kreis forta esquado kun 
du alta elementi: la punto-komo e la bi-punto. 

Tale kombinita, la kompanaro itere iris atakar la punto. 
Ma kompreneble anke cafoye li restis neeviteble vinkita, 
nam ne importas la grandeso di la korpi, ma olia funciono, 
utileso e kapableso. La punto povis facile remarkigar da li 
ke, anke camaniere difere kombinita, li tote ne servas klozar 
la diskursi ma, kun li, on sempre bezonas adjuntar pluso 
por kompletigar. Mem tale formacita, li tote ne suficas. 

Evidente to, quo esis tre klara ed intelektebla por la punto, 
esis multe min klara por lia menti poke intelektiva. 

Imaginez Tiracego di la quar meskini! 

Quaze explozonta, li komencis flaveskar e balbutar, ed 
insultar e maltraktar la punto per nekredebla kalumnii. 

Ye certena punto, la komo subite rimemoris du altra 
membri di la klubo, qui segun lua judiko same klozas la 
frazi, nome la question-punto e la klam-punto, qui anke esas 
plu alta kam lu. Kredante trovir la solvo por tandem 


humiligar la odiato, la komo quik rimemorigis da la punto 
ta du membri, qui esas certe plu importanta kam lu. 

Nu, la punto, ridetante, ne mustis facar altro kam 
remarkigar da ta odiemi to quon evidente li, en sua blindeso 
e poka intelektiveso, nultempe aperceptabis antee, t. e. ke en 
la realeso la question-punto e la klam-punto ne esas altri 
kam lu ipsa (la punto) kun du diversa chapeli, kun qui lu 
tempope marchas tra la stradi. 

La quar adversi di la povra punto, qui neexplikeble tante 
odiis lu, fine mustis restar infalible e definitive vinkita, e 
retroiris adheme kun la kaudi reptanta e Loreli abasita. 

